《林和靖孤山旧隐》
宋代·释文珦

抱璞肯自剖，藏之在深椟。
嗟彼荆山人，不能卫其足。
生先有良贵，那爱分□禄。
閒居五十年，祗着山人服。
华衮有何好，此服安且燠。
童鹤亦清真，梅边伴幽独。
身后无子孙，高风许谁续。
疎澹水边萤，飞来照吟屋。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。